फिल्म के कुछ सीन धीरेंद्र शास्त्री ने लिखवाए, 2024 में पूरी दुनिया में रिलीज होगी बायोपिक
Bagheshwar Sarkar Dhirendra Krishna Shastri Moive London Shooting साल 2022 से फिल्म की स्क्रिप्टिंग पर काम रहे डायरेक्टर विनोद तिवारी कहते हैं, "यह गुरुदेव धीरेंद्र शास्त्री की बायोपिक है। कैसे एक बेहद गरीब परिवार का लड़का,
"हम अपने गुरुजी के प्रताप और बालाजी सरकार के बल पर प्रण लेकर कहते हैं कि कोई भी मजहब या पंथ का व्यक्ति आकर हमारा सामना कर ले। हम ललकार कर उसको बुलाते हैं। चमत्कार दिखाने वालों को हम पकड़ेंगे भी नहीं और गीला कर देंगे। इसलिए हमारी प्रार्थना है कि हमारे सामने आना, तो उतना ही पूछना जितना सुन सको। फिर नहीं कहना कि गुरुजी ने हमारी पोल खोल दी।" 21 मई को मध्यप्रदेश के सागर में अपने दिव्य दरबार से धीरेंद्र शास्त्री ने अपने विरोधियों को यह चैलेंज दिया।
हजारों लोगों भीड़ में अपने दरबार और उसमें होने वाले चमत्कार को लेकर बागेश्वर धाम सरकार हमेशा लाइमलाइट रहते हैं। अब उन पर एक फिल्म बन रही है। नाम है 'द बागेश्वर सरकार'। इस फिल्म की रिलीज डेट का ऐलान खुद धीरेंद्र शास्त्री करेंगे। फिल्म की कहानी क्या होगी? कौन-कौन से किरदार होंगे? कहां शूटिंग होगी। क्या खुद महाराज इस फिल्म में दिखेंगे? ऐसे तमाम सवालों का जवाब जानने के लिए हमने फिल्म के डायरेक्टर विनोद तिवारी से बात की।
एक गरीब बच्चे के 'गुरुदेव' बनने की कहानी
साल 2022 से फिल्म की स्क्रिप्टिंग पर काम रहे डायरेक्टर विनोद तिवारी कहते हैं, "यह गुरुदेव धीरेंद्र शास्त्री की बायोपिक है। कैसे एक बेहद गरीब परिवार का लड़का, जिसके पास खाने के लिए एक वक्त की रोटी भी नहीं थी। वह कैसे अपनी कला, ज्ञान और मेहनत के बलबूते पूरे विश्व में गुरुदेव के नाम से जाना जाने लगा। इस फिल्म में धीरेंद्र शास्त्री के जीवन के संघर्षों को दिखाया जाएगा।"
"जैसा कि सब जानते हैं कि आज बागेश्वर सरकार एक सनातन योद्धा के तौर पर उभरे हैं। सिर्फ भारत में ही नहीं, पूरे विश्व में फैले सनातनी कैसे उनका भव्य स्वागत करते हैं। इतनी कम उम्र में कैसे वह इतना लोकप्रिय हो गए। ये पूरी कहानी इस मूवी में देखने को मिलेगी।"
इस फिल्म का नाम 'द बागेश्वर सरकार' इसलिए रखा ताकि लोगों को इसके टाइटल से को परेशानी न हो और इससे आप आसानी से पहचान हो सके कि ये फिल्म किस पर आधारित है।
धीरेंद्र शास्त्री से डिस्कस कर लिख रहे स्क्रिप्ट, लंदन में भी होगी शूटिंग 
विनोद कहते हैं, "बीते 1 साल से हम इस फिल्म की स्क्रिप्टिंग पर काम कर रहे हैं। इस दौरान गुरुदेव का सहयोग भी हमें मिलता रहा है। इसकी पटकथा पर हमने रिसर्च वर्क किया है। कुछ चीजों को खुद गुरुदेव ने ही हमें बताया, क्योंकि वह अपने जीवन को बेहतर अंकित कर सकते थे। इन सभी डिटेल्स को साथ लेकर हम काम कर रहे हैं।"
"अभी 10 दिन पहले ही हमें गुरुदेव का आदेश मिला कि अब इस फिल्म को जल्द से जल्द अनाउंस करिए। इस पर काम शुरू करिए। अभी फिल्म की स्टोरी कम्प्लीट है। बस स्क्रिप्टिंग में कुछ फाइनल वर्क बाकी है। उसके बाद हम कास्टिंग अनाउंस कर देंगे और शूटिंग भी जल्द शुरू होगी।"
इस फिल्म की ज्यादातर शूटिंग मध्यप्रदेश के छतरपुर और भोपाल में होगी। कुछ हिस्से लंदन में भी शूट होंगे। फिल्म के एक भी सीन में खुद धीरेंद्र शास्त्री मौजूद नहीं रहेंगे। डायरेक्टर विनोद का कहना है कि अगर सभी चीजें तय वक्त पर पूरी होती हैं, तो 2024 के अंत तक यह फिल्म दर्शकों के लिए वर्ल्डवाइड रिलीज कर दी जाएगी। इस फिल्म को नॉस्ट्रम एंटरटेनमेंट हब के बैनर तले बनाया जा रहा है।
''अगर धर्म की बात करना प्रोपेगेंडा है, तो ऐसा होना चाहिए''
हमने विनोद से पूछा कि धीरेंद्र शास्त्री को जानने वाले लोग 2 हिस्सों से बंटे हैं। एक उन्हें पसंद करते हैं, दूसरे उन्हें गलत ठहराते हैं। ऐसे में क्या आपको लगता है कि रिलीज से पहले इस फिल्म को लेकर कोई बड़ा विवाद हो सकता है?
इस सवाल पर विनोद कहते हैं, "आप कहना चाह रहे हैं कि विवाद होगा। विवाद क्या है? अगर कोई अपने धर्म, अपने देवी-देवताओं के बारे में लोगों को जानकारी दे रहा है, तो इसमें गलत क्या है। हां, कुछ लोग इसे प्रोपेगैंडा बताते हैं तो उनके लिए मैं बस यही कहूंगा कि अगर धर्मग्रंथों की बात करना प्रोपेगैंडा है, तो ऐसा प्रोपेगैंडा होते रहना चाहिए।"
''द केरला स्टोरी से पहले हमने लव-जेहाद पर फिल्म बनाई''
विनोद का मानना है कि समाज को सही दिशा में ले जाने के लिए फिल्में अहम रोल अदा करती हैं। हालांकि, जो 'द केरला स्टोरी' में दिखाया गया, उसमें कुछ भी नया नहीं है। धर्मांतरण और लव-जेहाद जैसे मुद्दों पर वह पहले ही फिल्में ला चुके हैं। 6 मई, 2022 को रिलीज हुई उनकी फिल्म 'द कनवर्जन' में उसी मुद्दे को उठाया गया, जो आज 'द केरला स्टोरी' में दिखाया गया है।
विनोद कहते हैं, "हमने द केरला स्टोरी से पहले लव-जेहाद के मुद्दे को अपनी फिल्म 'द कनवर्जन' में उठाया। उस वक्त भी काफी मुश्किलें आईं। फिल्म को सेंसर बोर्ड ने 10 बार रिजेक्ट किया, बावजूद इसके हमने बोर्ड को सारे एविडेंस दिखाकर फिल्म रिलीज करवाई। 'द कनवर्जन' के रिलीज होने पर मैंने ब्रॉडकास्ट मिनिस्ट्री के सामने यह मांग रखी कि इस फिल्म को स्कूल-कॉलेज की लड़कियों को फ्री में दिखाया जाए। क्योंकि आज भी लड़कियां लव-जेहाद का शिकार हो रही हैं।"
'द बागेश्वर सरकार' से पहले 3 फिल्में बना चुके हैं विनोद
भोजपुरी सिनेमा और बॉलीवुड में फिल्म निर्माता विनोद तिवारी अब तक 3 फिल्में ला चुके हैं। इनमें 'द कनवर्जन', 'तेरी भाभी है पगले', 'तबादला' शामिल है। उन्होंने 'जिला गोरखपुर' नाम की फिल्म भी बनाना तय किया था, लेकिन उसके पोस्टर से ही इतना विवाद हो गया कि उन्हें फिल्म का प्रोजेक्ट कैंसिल करना पड़ा।
विनोद कहते हैं, "द बागेश्वर सरकार फिल्म उन लोगों के लिए है, जो अपने धर्म के प्रति समर्पित हैं। ये कहानी गुरुदेव की है। हमें पूरा विश्वास है कि अगले साल जब ये सिनेमाघरों में आएगी, तो इसे ढेर सारा प्यार मिलेगा। खुद धीरेंद्र शास्त्री भी इस फिल्म को लेकर उत्साहित हैं। उन्हीं का आदेश मिलते हैं इसकी शूटिंग शुरू हो जाएगी।''
नॉस्ट्रम एंटरटेनमेंट हब ने इस फिल्म का ऑफिशियल अनाउंसमेंट किया है। प्रोडक्शन हाउस ने ट्विटर हैंडल से फिल्म का शूटिंग क्लैप और विनोद तिवारी की धीरेंद्र शास्त्री महाराज के साथ तस्वीर पोस्ट की है। कैप्शन में लिखा है एक्शन कॉमेडी फिल्म ‘तेरी भाभी है पगले’ और ‘द कनवर्जन’ की कामयाबी के बाद निर्देशक विनोद तिवारी ने अपनी अगली फिल्म का ऐलान कर दिया है जिसका नाम होगा ‘द बागेश्वर सरकार’।
कौन हैं पंडित धीरेंद्र शास्त्री?
27 साल के पंडित धीरेंद्र कृष्ण शास्त्री लोगों के बीच अपने दिव्य दरबार को लेकर काफी फेमस हो रहे हैं। उनकी लोकप्रियता इतनी ज्यादा है कि समर्थक उन्हें हनुमान जी का अवतार भी बताते हैं। बाबा बागेश्वर महाराज को लेकर ऐसी मान्यता है कि जो भी अपनी अर्जी लेकर बागेश्वर धाम सरकार के दरबार में आता है, वह तुरंत समाधान पा जाता है। महाराज उनकी समस्याओं को एक कागज में लिखकर उसका उपाय बताते हैं। ऐसा दावा किया जाता है कि समस्याओं को तय वक्त पर हल कर दिया जाता है।
धीरेंद्र शास्त्री मध्य प्रदेश के छतरपुर जिले में आने वाले प्रसिद्ध धार्मिक तीर्थ स्थल बागेश्वर धाम सरकार के पीठाधीश्वर हैं। वह एक साधारण परिवार से ताल्लुक रखते हैं। 14 जून 2022 को लंदन की संसद में धीरेंद्र शास्त्री को सम्मानित किया गया।
1: कथा के नाम पर ‘अंधविश्वास’ और 'जादू-टोना' फैलाने का आरोप
जनवरी 2023, महाराष्ट्र के नागपुर में 'श्रीराम चरित्र-चर्चा' आयोजित की गई। ये कथा 13 जनवरी तक चलनी थी, लेकिन 11 जनवरी को ही खत्म हो गई। इस दौरान ऐसा कहा गया कि महाराष्ट्र की अंध-श्रद्धा उन्मूलन समिति ने महाराज को एक चुनौती दी थी। इससे घबराकर वह कार्यक्रम छोड़कर भाग गए।
समिति ने धीरेंद्र शास्त्री को चुनौती दी थी कि अगर वह वाकई सबके बारे में बिना बताए जान लेते हैं, तो अंध-श्रद्धा उन्मूलन समिति के सामने आएं। अगर वो जीत गए, तो उन्हें बतौर इनाम 30 लाख रुपए दिए जाएंगे। उन्होंने इसकी जो सफाई दी वह नीचे ग्राफिक में देख सकते हैं।
2: शाहरुख की फिल्म बायकॉट करने को कहा
अभिनेता शाहरुख खान की फिल्म 'पठान' को लेकर जब बायकॉट ट्रेंड शुरू हुआ,तो उसमें बागेश्वर धाम महाराज की भी चर्चा होने लगी। तब उन्होंने शाहरुख का नाम लिए बगैर ये बयान दिया...
"तुम्हें सौगंध है, पूरे भारत के लोगों को। तुम्हें शपथ है, जो सनातन का विरोध करे, चाहे वो नेता हो या अभिनेता हो, देखो तुम लोगों ने एक अभिनेता की फिल्म बायकॉट की थी, तो सारे कलावा बांधने लगे, तिलक लगाने लगे। मंदिर जाने लगे...वो भी जिनके नाम के पीछे K.H.A.N मतलब खान लिखा है। आज शपथ लो, दोनों हाथ उठाकर ऐसे लोगों की फिल्म नहीं देखोगे।"
3: छुआछूत को बढ़ावा देने का आरोप 
26 मई, 2022 को धीरेंद्र शास्त्री का एक और वीडियो वायरल हुआ। इस वीडियो वह 'अछूत' शब्द बोलते दिख रहे थे। वीडियो में महाराज एक शख्स को पास बुलाते हैं। जब वह उनके पैर छूने के लिए आगे बढ़ता है कि धीरेंद्र शास्त्री उसे रोक देते हैं। वीडियो में धीरेंद्र शास्त्री कहते हैं...
'आइए आप हैं जीवन…आइए। बस-बस छूना नहीं है...'
इस वीडियो को शेयर कर लोगों ने धीरेंद्र शास्त्री पर छुआछूत को बढ़ावा देने का आरोप लगाया था। यहां तक कि उनके खिलाफ #ArrestDhirendraShastri भी ट्विटर पर ट्रेंड हो गया। द दलित वाइस नाम के ट्विटर अकाउंट ने आरोप लगाया कि धीरेंद्र शास्त्री ने उस शख्स को ‘अछूत’ बोला। हालांकि, इसके बाद बागेश्वर धाम सरकार (ऑफिशियल) नाम से चलने वाले ट्विटर अकाउंट पर इस मामले को लेकर सफाई दी गई। बताया गया था कि एडिटेड वीडियो में धीरेंद्र शास्त्री ने इस शब्द से खुद को संबोधित किया था।
4: धार्मिक भावनाओं को भड़काने का आरोप
17 अप्रैल, 2022 को धीरेंद्र शास्त्री का एक वीडियो वायरल हुआ। इसमें वह हिंदुओं से बुलडोजर खरीदने और हथियार उठाने के लिए कह रहे थे। इस सभा में मौजूद हजारों लोगों की भीड़ से शास्त्री कहते हैं...
'जो तुम्हारे घर पर पत्थर फेंके, उसके घर JCB लेकर चलो, क्योंकि भारत सनातनियों का है। अगर सनातनियों के देश में राम की यात्रा पर रामनवमी पर कोई पत्थर मारे... बुजदिलों, कायरों जग जाओ। सब हिंदुओं अपने हाथ में हथियार उठा लो और कह दो हम सब हिंदू एक हैं।"
धीरेंद्र शास्त्री के इस बयान पर सोशल मीडिया पर काफी विरोध हुआ। यहां तक कि उन पर धार्मिक भावनाओं को भड़काने के आरोप लगे।
आखिर में जानते हैं कि बागेश्वर धाम सरकार के पीठाधीश्वर धीरेंद्र कृष्ण शास्त्री अपनी मां को लेकर क्या कहते हैं... 
